Ühisettepanek: NÕUKOGU MÄÄRUS, millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes /* JOIN/2012/029 final - 2012/0296 (NLE) */





SELETUSKIRI (1) Vastavalt nõukogu 18. mai 2006. aasta määrusele (EÜ) nr 765/2006 (muudetud kujul) kohaldatakse varade külmutamist president Lukašenko ja teatavate Valgevene ametnike suhtes, samuti selliste isikute suhtes, kes vastutavad inimõiguste raske rikkumise või kodanikuühiskonna ja demokraatliku opositsiooni vastu suunatud repressioonide eest, ning selliste isikute ja üksuste, eelkõige režiimi rahaliselt või materiaalselt toetavate isikute ja üksuste suhtes, kes saavad kasu Lukašenko režiimist või toetavad seda. (2) Suurema selguse huvides on nõukogu otsustanud täpsustada ja ühtlustada kriteeriume, mille alusel füüsilised või juriidilised isikud, üksused ja asutused kantakse uue otsusega nõukogu otsuse 2010/639/ÜVJP lisades olevatesse nimekirjadesse. Uue otsusega asendatakse alates 1. novembrist 2012 eelmine otsus ja koondatakse kõnealused lisad ühte lisasse. (3) Kõnealune meede kuulub Euroopa Liidu toimimise lepingu reguleerimisalasse ja seepärast on selle rakendamiseks vaja ELi õigusakti, eelkõige tagamaks, et kõikide liikmesriikide majandustegevuses osalejad kohaldaksid meedet ühetaoliselt. (4) ELi välisasjade ja julgeolekupoliitika kõrge esindaja ning Euroopa Komisjon teevad ühiselt ettepaneku muuta vastavalt nõukogu määrust (EÜ) nr 765/2006. 2012/0296 (NLE) Ühisettepanek: NÕUKOGU MÄÄRUS, millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu … oktoobri 2012. aasta otsust 2012/…/ÜVJP, millega asendatakse nõukogu otsus 2010/639/ÜVJP Valgevene vastu suunatud piiravate meetmete kohta[1], võttes arvesse ELi välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) Vastavalt nõukogu 18. mai 2006. aasta määrusele (EÜ) nr 765/2006 (milles käsitletakse piiravaid meetmeid Valgevene suhtes)[2] kohaldatakse majandusressursside külmutamist president Lukašenko ja teatavate Valgevene ametnike suhtes, samuti selliste isikute suhtes, kes vastutavad muu hulgas inimõiguste raske rikkumise või kodanikuühiskonna ja demokraatliku opositsiooni vastu suunatud repressioonide eest, ning selliste isikute ja üksuste suhtes, kes saavad kasu Lukašenko režiimist või toetavad seda. (2) Otsusega 2012/ … /ÜVJP on nõukogu otsustanud täpsustada füüsiliste või juriidiliste isikute, üksuste ja asutuste nõukogu otsuse 2010/639/ÜVJP[3] lisades olevatesse nimekirjadesse kandmise kriteeriume ning koondada kõnealused lisad ühte lisasse. (3) Kõnealune meede kuulub Euroopa Liidu toimimise lepingu reguleerimisalasse ja seepärast on selle rakendamiseks vaja ELi õigusakti, eelkõige tagamaks, et kõikide liikmesriikide majandustegevuses osalejad kohaldaksid meedet ühetaoliselt. (4) Määrust (EÜ) nr 765/2006 tuleks seetõttu vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 765/2006 muudetakse järgmiselt: 1) Artikkel 2 asendatakse järgmisega: „Artikkel 2 1. Külmutatakse kõik rahalised vahendid ja majandusressursid, mida I lisas loetletud füüsilised või juriidilised isikud, üksused või asutused omavad või mis on nende valduses või kontrolli all. 2. Rahalisi vahendeid ega majandusressursse ei anta otseselt ega kaudselt I lisas loetletud füüsiliste või juriidiliste isikute, üksuste või asutuste käsutusse ega nende toetuseks. 3. Keelatud on teadlikult ja tahtlikult osaleda tegevuses, mille eesmärk või tagajärg on otsene või kaudne kõrvalehoidmine lõigetes 1 ja 2 osutatud meetmetest. 4. I lisa koosneb nende füüsiliste või juriidiliste isikute, üksuste ning asutuste nimekirjast, kelle kohta on nõukogu vastavalt nõukogu … otsuse …/…/ÜVJP (milles käsitletakse piiravaid meetmeid Valgevene suhtes)[4] artikli 4 lõike 1 punktile a kindlaks teinud, et nad vastutavad inimõiguste raske rikkumise või kodanikuühiskonna ja demokraatliku opositsiooni vastu suunatud repressioonide eest, või kelle tegevus kahjustab tõsiselt demokraatiat või õigusriigi põhimõtete austamist Valgevenes, või nendega seotud füüsilistest või juriidilistest isikutest, üksustest või asutustest ning neile kuuluvatest või nende kontrolli all olevatest juriidilistest isikutest, üksustest või asutustest. 5. Samuti sisaldab I lisa nende füüsiliste või juriidiliste isikute, üksuste või asutuste nimekirja, kelle kohta on nõukogu vastavalt nõukogu otsuse …/…/ÜVJP artikli 4 lõike 1 punktile b kindlaks teinud, et nad saavad kasu Lukašenko režiimist või toetavad seda, ning neile kuuluvate või nende kontrolli all olevate juriidiliste isikute, üksuste või asutuste nimekirja.” 2) Artikli 2b lõigetes 1 ja 2, artikli 3 lõike 1 punktis a, artiklis 4a ning artikli 8a lõigetes 1 ja 4 asendatakse sõnad „I, IA ja IB lisad” või „I või IA lisad(es)” sõnadega „I lisa” sobivas käändes. Artikkel 2 Käesolev määrus jõustub 1. novembril 2012. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT L …, … 1, 2012, lk … [2] ELT L 134, 20.5.2006, lk 1. [3] ELT L 280, 26.10.2010, lk 18. [4] ELT C., lk..